คปภ.ร่วมขสมก. เพิ่มประกันดูแล
คปภ.จับมือ ขสมก.หวังยกระดับประกันภัย บริหารความเสี่ยง คุ้มครองผู้โดยสาร
27 พ.ค. 2559

คปภ.จับมือ ขสมก.หวังยกระดับประกันภัย บริหารความเสี่ยง คุ้มครองผู้โดยสาร
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยหลังหารือร่วมกับองค์การขนส่งมวลชนกรุงเทพ(ขสมก.) ว่า จะร่วมกันพิจารณาจัดทำบันทึกความเข้าใจเพื่อให้เกิดความร่วมมือในการนำระบบประกันภัยมาช่วยบริหารความเสี่ยงแก่ ขสมก. โดยกรอบความร่วมมือจะรวมถึงการพัฒนารูปแบบของกรมธรรม์ประกันภัยให้ตอบโจทย์การใช้งานที่แท้จริงของ ขสมก. โดยเฉพาะการเยียวยาให้กับผู้เสียหายจากการเดินรถโดยสารของขสมก.อย่างเป็นธรรมและรวดเร็ว 
“ที่ผ่านมา ขสมก.มีมาตรการป้องกันอุบัติเหตุไว้แล้ว แต่ภารกิจเดินรถโดยสารเพื่อให้บริการประชาชน ทำให้รถของขสมก.มีความเสี่ยงที่จะเกิดอุบัติเหตุบนท้องถนนอย่างหลีกเลี่ยงไม่ได้ จนมีผู้ที่ได้รับบาดเจ็บหรือเสียชีวิต และ ขสมก.มักตกเป็นจำเลยของสังคม ถูกมองว่าเยียวยาผู้เสียหายล่าช้า ไม่ทันท่วงที กระทบต่อภาพลักษณ์ขององค์กรมาโดยตลอด การร่วมมือครั้งนี้ถือเป็นก้าวสำคัญที่ระบบประกันภัยจะเข้าไปลดความเสี่ยงภัยให้กับองค์กรของรัฐที่ให้บริการด้านรถยนต์โดยสารสาธารณะได้” นายสุทธิพล กล่าว